b"\n_START_ARTICLE_\nPlesetsk kosmodrom\n_START_PARAGRAPH_\nPlesetsk kosmodrom (russisk: \xd0\x9f\xd0\xbb\xd0\xb5\xd1\x81\xd0\xb5\xd1\x86\xd0\xba \xd0\xba\xd0\xbe\xd1\x81\xd0\xbc\xd0\xbe\xd0\xb4\xd1\x80\xd0\xbe\xd0\xbc) er en russisk rakettoppskytingsbase. Den ligger i Arkhangelsk oblast, rundt 800\xc2\xa0km nord for Moskva og 200\xc2\xa0km s\xc3\xb8r for Arkhangelsk._NEWLINE_Den ble opprinnelig utbygd av Sovjetunionen som et utskytningssted for interkontinentale ballistiske missiler. Byggingen startet i 1957, og basen var operasjonell for R-7 raketter i desember 1959. Bosetningen Plesetsk i Arkhangelsk oblast hadde en jernbanestasjon, noe som var n\xc3\xb8dvendig for transporten av missilkomponenter. En ny by som ble bygget for \xc3\xa5 betjene anlegget ble kalt Mirnyj, russisk for \xc2\xabfredelig\xc2\xbb. Innen 1997 var det gjennomf\xc3\xb8rt mer enn 1500 utskytninger til verdensrommet fra basen, mer enn for noe annet rakettoppskytingssted. Bruken har imidlertid avtatt sterkt siden Sovjetunionens fall._NEWLINE_Plesetsk kosmodroms eksistens ble til \xc3\xa5 begynne med holdt hemmelig, men den ble oppdaget av den engelske fysikkl\xc3\xa6reren Geoffrey Perry og hans studenter, som omhyggelig analyserte banen til satellitten Kosmos 112 i 1966, og utledet at den ikke var skutt opp fra Baikonur kosmodrom. Etter slutten p\xc3\xa5 den kalde krigen ble det kjent at CIA hadde begynt \xc3\xa5 mistenke eksistensen av et ICBM-utskytningssted ved Plesetsk p\xc3\xa5 slutten av 1950-tallet. Sovjetunionen innr\xc3\xb8mte ikke offisielt Plesetsk kosmodroms eksistens f\xc3\xb8r i 1983._NEWLINE_Plesetsk brukes spesielt for milit\xc3\xa6re satellitter som plasseres i baner med h\xc3\xb8y inklinasjonsvinkel og polare baner, ettersom omr\xc3\xa5det for eventuelle fallende gjenstander er klart mot nord, som stort sett er ubebodd arktisk og polart terreng. Den ligger i en region med taiga, et flatt terreng med store barskoger. Plesetsk kan sammenlignes med U.S. Air Force's Vandenberg Air Force Base i California._NEWLINE_Bruken av kosmodromen vil sannsynligvis \xc3\xb8ke i fremtiden, ettersom det er bekymringer vedr\xc3\xb8rende sikkerheten ved \xc3\xa5 drive Baikonur kosmodrom i det n\xc3\xa5 uavhengige Kasakhstan, som ogs\xc3\xa5 forlanger en betydelig leie for dens fortsatte bruk. Plesetsk er ikke ideell for baner med lav inklinasjon eller geostasjon\xc3\xa6re baner ettersom den ligger p\xc3\xa5 en s\xc3\xa5 h\xc3\xb8y breddegrad, sammenlignet med John F. Kennedy Space Center p\xc3\xa5 28\xc2\xb0N eller ESA-anlegget ved Kourou i Fransk Guyana, som ligger p\xc3\xa5 5\xc2\xb0N. P\xc3\xa5 grunn av dette har ESA vedtatt \xc3\xa5 finansiere bygging av en utskytingsrampe for rakettfamilien Sojuz 2 i Kourou, og 7. november 2003 ble den russiske og franske regjeringen formelt enige om \xc3\xa5 bringe Sojuz til Kourou. _NEWLINE_Imidlertid er den nye helrussiske Angara-raketten konstruert for prim\xc3\xa6rt \xc3\xa5 skulle skytes opp fra Plesetsk n\xc3\xa5r den kommer i drift._NEWLINE_For n\xc3\xa5v\xc3\xa6rende blir Sojuz, Kosmos-3M, Rockot og Tsyklon skutt ut fra Plesetsk kosmodrom. De tunge rakettene Proton og Zenit kan bare skytes ut fra Baikonur. I mai 2007 ble en ny ICBM, kalt RS-24, testet og skutt ut fra Plesetsk, og den ses p\xc3\xa5 som en erstatning for de aldrende RS-18 og RS-20 som utgj\xc3\xb8r ryggraden i Russlands missilstyrker. Dette er missilene som i vest er kjent som SS-19 Stilett og SS-18 Satan._NEWLINE_Plesetsk kosmodrom er dessverre beryktet for sine h\xc3\xb8ye utskytningskostnader, og kommer d\xc3\xa5rlig ut i sammenligning med ekvatoriale romsentra som kan skyte ut dobbelt s\xc3\xa5 tunge nyttelaster. _NEWLINE_Plestsy lufthavn ligger 25 km s\xc3\xb8r for Plesetsk kosmodrom."